
„Различни истории – общ свят“ – нов проект в ОУ „Петко Рачев Славейков“, гр. Карнобат

ОУ „Петко Рачев Славейков“, гр. Карнобат, стартира изпълнението на проект „Различни истории – общ свят“, финансиран от Центъра за образователна интеграция на децата и учениците от етническите малцинства (ЦОИДУЕМ).

Проектът е насочен към насърчаване на интеркултурния диалог, опознаване на различни култури и традиции и изграждане на отношения на взаимно уважение и сътрудничество.

В рамките на проекта ще бъдат сформирани три групи с общо 48 ученици, които ще участват в разнообразни творчески, изследователски и практически дейности.

Учениците ще разиграват житейски ситуации чрез форум-театър, ще обсъждат проблеми от ежедневието, ще изразяват различни гледни точки и ще търсят възможни решения. По този начин ще развиват умения за общуване, сътрудничество, взаимно разбиране и уважение към другите.

Чрез проучвания, разговори и споделяне на семейни истории ще изследват празници, обичаи и традиции на различни народи и етнокултурни общности. Ще сравняват културните особености, ще откриват общите ценности и ще създават материали, представящи богатството на културното многообразие.

В дигиталните занимания учениците ще създават рисунки, илюстрации, приказки, комикси и други творчески продукти с помощта на дигитални инструменти и изкуствен интелект. Ще усвояват и основни правила за безопасно и отговорно поведение в интернет.

Предвидени са и три образователни пътувания, по време на които учениците ще се запознаят с културното наследство, традиционните занаяти, обичаите и празниците, като ще имат възможност да наблюдават и да участват в практически дейности.

Чрез съвместната работа, творчеството и споделените преживявания проектът ще допринесе за развитието на социалните, комуникативните и дигиталните умения на учениците и за изграждането на училищна среда, основана на толерантност, взаимно уважение и сътрудничество.

Защото всяка история е различна, но светът, който споделяме, е общ!
